循良第一，擢松江府同知，却漕羡二千缗。丁父艰归，补宁国府郡丞。时太平守欲以厰务相委，力辞不就。宁国织造岁币必先献机様，流芳白罢之。郡故进棃栗，中贵横索，流芳第如故额而止。擢南户部员外郎，拮据于水兑马草场，九库中多冒滥，尽汰之。署扬州关，皆避羶处冷。出守池州府，时大水，拯饥弭乱，城东火延民居，望风叩拜，火辄返，民筑回风阁。纪异擢广西副使，会土司蚕食边界，下檄责之，遂归侵地。柳庆间多剧盗，率诸将削平之，进参政。自握宪至分藩，皆以廉节饬躬，文武将吏无敢以餽遗进者。会督抚征黎，召兵于苍梧，以议不合罢归，两台交章荐不